A háziorvosi, házi gyermekorvosi feladatok rendelési időn kívüli ellátására ügyeletet kell szervezni. Az ügyeleti rend az adott terület páciensei számára elérhető jelenlegi ügyeleti ellátásban résztvevő szolgálatok és azok ügyeleti idejének mátrixa, amelyet a kollegiális szakmai vezetők segítségével területi szinten kell összeállítani és megküldeni a praxiskezelőnek.
A háziorvos munkaideje napi 8 óra, a rendelési ideje ennél kevesebb. A fennmaradó időben és a prevenciós rendelésen programozható, tervezhető ellátásokat nyújt az őt megválasztó betegek számára. Ebben az időben célszerű volna elérni, hogy a nem halasztható, akut problémák miatt ne zavarják meg az előre eltervezett ellátást, hanem mindig legyen egy másik háziorvos aki eközben helytáll az akut ellátásban. Tehát a háziorvosok egymással összehangolt rendelési idővel ilyen esetekben helyettesítik egymást, hogy a prevenciós tevékenység zavartalanul működhessen. Ezt a cél szolgálja a helyettesítési rend, amelyet a kollegiális szakmai vezetők segítségével területi szinten kell összeállítani és megküldeni a praxiskezelőnek.
Amennyiben a prevenciós tevékenységre szánt idejében a háziorvosi praxis akut betegellátása jelenleg is biztosított, akkor nem kell változtatni, ellenkező esetben a rendelések szakmai tartalmát (akut vagy tervezett ellátások) össze kell hangolni.